Ди зэхуэдэ унэ
КъэбэрдейБалъкъэр къэрал университетыр къызэрызэрагъэпэщрэ илъэс 83рэ зэрыхъур иджыблагъэ ягъэлъэпIащ. Абы ирихьэлIэу зэхьэзэхуэ зэмылIэужьыгъуэ куэд ирагъэкIуэкIащ, республикэ гъунэгъухэм къикIа хьэщIэхэри, студентхэри, телевиденэмрэ газетхэмрэ я лэжьакIуэхэри хэту.
Пщэдджыжьым жьыуэ щIидзащ а махуэшхуэм хуэгъэпса зэпеуэхэм. КъБКъУм и физкультурэспорт комплексым щекIуэкIащ бамперболкIэ зэджэ джэгукIэ хьэлэмэтымкIэ турнир. Абы хэтащ математи
кэ, медицинэ факультетхэм я гупхэр, ИДАМИТр, еджапIэ нэхъыщхьэм и гуп «ПсынщIэхэр» жыхуиIэр. ИкъукIэ хьэлэмэтщ а джэгукIэр. Абы хэтхэм гупитIу заугуэш, жьыкIэ гъэпща шар хъурейм я бгым нэсу йоувэхэри, футболым ещхьу топыр гъуэм дахуну хущIокъу. А зэпеуэм текIуэныгъэр къыщихьащ медицинэ факультетым и гупым.
Гукъинэж пщыхъуу а махуэм екIуэкIахэм ящыщщ «Сэ КъБКъУр фIыуэ солъагъу» жыхуиIэ стелэр къызэрызэIуахар. КъБКъУм и ректор Алътуд Юрий къыщыпсалъэм жиIащ щIэныгъэ нэхъыщхьэ щызрагъэгъуэт еджапIэ нэхъыфIхэм ящыщ КъБКъУр къэзыуха дэтхэнэ зыри абы иригушхуэ зэрыхъунур. ХьэщIэхэми еджакIуэхэми зэгъусэу абдеж сурэт щызытрагъэхащ.
Университетым и корпусыщIэм щекIуэкIащ лъэпкъ шхыныгъуэхэм, фащэхэм, IэкIэ щIа хьэпшыпхэм я гъэлъэгъуэныгъэ. Мыбдеж апхуэдэуи ущеплъ хъунут университетым къикIуа гъуэгуанэр къэзыгъэлъагъуэ сурэтхэм.
Университетым хыхьэ факультетхэмрэ колледжхэмрэ махуэшхуэм папщIэ ягъэува Iэнэхэр узэдат лъэпкъ шхыныгъуэхэмкIэ. Адыгэхэм, балъкъэрхэм, урысхэм, осетинхэм, тыркухэм, сирийцхэм, японхэм, итальянхэм я шхыныгъуэхэр щыплъагъум и мызакъуэу, атIэ абыхэм я IэфIагъми уеплъыфынут мыбдеж. ЦIыпIынэ Аслъэн и цIэр зезыхьэ адыгэ щэнхабзэ центрым, Урыс, Балъкъэр щэнхабзэ центрхэм я лIыкIуэхэр къапежьэри ирагъэблэгъащ хьэщIэхэр. Шхыныгъуэхэм нэмыщI абыхэм ягъэлъэгъуащ лъэпкъ фащэхэр, джэгукIэхэр, къэфэкIэр. КъБКъУм и ректор Алътуд Юрий хьэщIэхэр и гъусэу хэIэбащ шхынхэм. Псом нэхърэ нэхъ гъэщIэгъуэн ящыхъуар университетым и дамыгъэр тету ящIа тортырт.
Махуэшхуэр концерт дахэкIэ яухащ. Алътудыр къызэхуэса псоми ехъуэхъуащ я махуэшхуэмкIэ, университетым иIэ пщIэм адэкIи хэмыщIу, хэхъуэ иIэу, ефIакIуэ зэпыту илъэс куэдкIэ лэжьэну зэригуапэри жиIащ. Илъэс къэс университетым и махуэшхуэм ирихьэлIэу еджапIэм щагъэлъапIэ щIэныгъэм, еджэныгъэм, нэгъуэщI лъэныкъуэ куэдкIэ къыхэжаныкIа студентхэр, егъэджакIуэхэр. Мы гъэми апхуэдэхэр мащIэтэкъым.
Пшыхьыр ягъэдэхащ КъБКъУм и «Амикс», «Къафэ», «Каллисто», «Импульс» гупхэм. ГъэщIэгъуэн ящыхъуат иджыблагъэ къызэрагъэпэща, КъБКъУм и художественнэдраматическэ театрым, Дохъушокъуэ Марие зи унафэщIым, и гъэсэнхэм я утыку итыкIар.
Махуэшхуэр университетым и гимнымкIэ иухащ.
Курпыгъу Санэ.
